khistorydata/jeongjo-sjw-relations huggingface dataset:
정조 9년 · 목
侍講院以羽烈在外。啓請下諭。敎以。在外人許遞。前望單子入之。
정조 9년 · 강
各該司以擊錚上言覆啓。
정조 9년 · 목
戶曹啓言。伏見刑曹草記。豐德金召史擊錚原情。以田土決給命下矣。 長陵火巢內入陳。旣經兵燹。歲又過百。固不可偏信其訴。而追給其價。刑曹之請以勿施。實合事宜。請置之。允之。○吏曹啓言。鄭斗齊上言。詳考草記命下矣。年滿八旬。陳籲陞秩者。如非曾經東西班實職。不得許施。自是已例。今者鄭瑞羽。雖借直長之銜。不載於兩銓政案。則不過爲遞兒之影職。前此防啓。蓋有由矣。請置之。允之。○禮曹啓言。金海幼學朱道昌等上言。爲其朴義周夫妻孝行事。稟處矣。在朝家激勸遐俗之道。施以給復之典。恐合事宜。請上栽。從之。又啓言。南原幼學蘇錫祚等上言。爲其故孝子李漢相孝行施褒事。稟處矣。莫重恩典。不可遽爾仰請。令本道之臣。更採公議。詳審實蹟。論理狀聞後。請稟處。宜寧幼學韓德俊等上言。爲其本縣盧女之誠孝旌褒事。稟處矣。事涉猥屑。請置之。平山幼學金漢鳳等上言。爲其故士人金玧孝行旌褒事。稟處矣。旣出於多士公議。雖異於子孫之私籲。不可遽許。令道臣取考前後文蹟。更爲摶採公議狀聞後。請稟處。幷允之。又啓言。鐵山幼學鄭允恭上言。爲其祖母林氏爲夫烈死事。陽德人閔亨三。義州人白恒一及祖母林氏。俱以孝烈。已蒙旌贈之典。而其祖母。尙未蒙旌閭。稟處矣。似不無向隅之歎。姑施給復之典。請上裁。從之。又啓言。慶州幼學李潤德等上言。爲其同鄕故學生金惟一行義贈職事。稟處矣。惟一旣已身故。與生存有異。貤贈一款。令吏曹考例。請稟處。允之。又啓言。楊州幼學金基萬等上言。爲其本州李昌己妻權召史烈行旌褒事。稟處矣。不可無褒賞之擧。特施給復之典。請上裁。從之。○刑曹啓言。罪人崔光泰妻申召史上言。依願許施命下矣。身犯逆黨。名編謫案之徒。指使妻孥。昌濫呼籲。光泰甘心護逆。島配之典。實是末勘。崔召史照。法勘處。敎以。依前下敎擧行。又啓言。罪人金天欽。依前下敎擧行命下矣。天欽規避大論。罪關護逆。令若遽議疏釋。非但有壞隄防。實啓日後無窮之弊。敎以。依前下敎擧行。○政院啓言。谷城幼學柳機等上言。爲其本邑金還星妻。朴氏之割股剜內。啖夫療病。可謂烈行。而凡民之傷殘肢體。不許褒賞。昭載法典。請勿施。淳昌幼學申景護等上言。爲其同郡故生員薛徽妻趙氏烈行旌褒事。稟處矣。今此旌褒之請。可見公議之不淺。令道臣採探實蹟。狀聞後請稟處。幷允之。○漢城府啓言。鄭守敬上言回啓。請上裁。敎以。方物作貢。雖云無弊。在朝家一視之道。爲宮底如干民戶。不念外方營閫之弊。亦甚難處。然卿之覆啓如是。根據必有商量採探者。爲先以此便否。詳問各該道臣處。待報來。更爲稟處。
정조 9년 · 강
命崔顯重等敍用。
정조 9년 · 목
承旨李祖承啓言。同罪未敍人。隨卽提稟。曾有定式矣。前大司憲洪秀輔蔡弘履。前大司諫南玄老。旣已敍用。而前持平崔顯重鄭觀輝。前修撰李殷模。前司諫李思祚。前正言李晴。俱以同罪。或在削職中。或在罷散中。故敢達矣。敎以。一體敍用。
정조 9년 · 목
洪忠監司李得臣以西原縣監金履基罷黜馳啓。敎以。政官待明朝牌招。開政差出。
정조 9년 · 강
嚴飭平山府使金鋑。
정조 9년 · 목
黃海監司嚴思晚。以平山府儒生聚會布諭一款。待新府使赴任擧行馳啓。敎以。該府使。明日辭朝下送。依備局關辭擧行。萬一鄕戰不息。復有登徹之事。該府使。當與犯者同律論。以此先爲嚴飭。
정조 9년 · 강
召見畿伯徐有防于重熙堂。
정조 9년 · 목
予曰。何時發巡乎。有防曰。十三日。欲爲發行矣。予曰。道內農形。何如云耶。有防曰。水災多爲傷穀。而峽野不同云矣。予曰。然則有災政乎。有防曰。年分狀。姑未磨勘。而以水災之故。未免失斂。災政一款。實爲可悶矣。仍奏曰。向日擊錚人原情。有下臣營者。而其中殺獄之案三度及陽城人伐木推尋事。有今月內査啓之敎。而臣方發巡。且値秋務。姑難擧行。待來月査稟。未知何知。予曰唯。
정조 9년 · 강
副總管鄭述祚。疏辭新資。賜例批。
정조 9년 · 강
命明日仍行次對。令備郞往傳左相。
정조 9년 · 목
敎曰。明日雖値齋日。而卿旣入闕。諸宰亦皆參班。仍行次對。似甚便好。此意。令備郞往傳於左相。參班外諸宰。以次對來會。
정조 9년 · 목
敎曰。大典通編文蔭卿宰以上。武臣曾經捕將以上。當頒賜。不足爲六十九件。以白紙件。卽爲加印事。分付監印廳。
정조 9년 · 강
有政。吏曹判書趙時俊進。
정조 9년 · 목
以許晊爲掌令。權之彥爲相禮。李命植爲藝文提學。鄭東觀爲文學。李學源爲西原縣監。
정조 9년 · 목
敎曰。御定兵學通印役。不煩經費。自各該營門。從便拮據物力。才已始役。旣有御製序文。不可無句管監印閣臣。而今番則旣有郞官。不必仕進。但宣時時檢飭。監印閣臣望筒。依定式書入受點。待下批監董。奉常寺正李家煥。仍察校正郞廳。別軍職李儒敬。檢書官朴齊家。才已承命看役。使之限畢役除本仕。兵曹及三軍門。各以壯紙十件。白紙二十件。守總兩營。各以壯紙五件。白紙十件分定。其餘則以內下紙地印進事。知悉。
정조 9년 · 강
御仁政殿。受監印廳進書。仍行次對。詣摛文院齋宿。
정조 9년 · 목
具翼善冠袞龍袍。乘輿出仁和門。至降輿所。降輿陞座。進書如儀訖。○敎曰。臨殿之時。連事違牌。事體所在。誠甚未安。登筵後。亦有下詢事。兵曹判書鄭民始。更爲牌招。○乘輿詣摛文院。至降輿所。降輿陞座。奉朝賀金致仁等曰。初九日卽東宮初開冑筵日也。大小群情。無不欣忭。而年月日適符 聖朝開筵之時。實是往牒所未覩之慶。而果是國家無疆之休矣。子曰。果如卿言。而年月日之適符。亦是異事。且其日亦能成樣。尤切奇幸也。今番大典通編。俄已進書。而專賴奉賀之功。予果感焉。蓋此編。遵 先王之法修明之。而今始得成全編。從此有司之用法。非但有一定之規。亦無差誤之端。果爲邦家之幸也。此非奉賀之效勞。何以至此。卿之誠意。予實嘉尙也。致仁曰。臣本疏此等事。而十餘年廢處之餘。精神之昏耗。果未得當此。然册子校正。本非難事。且有成命。不敢私自辭避。不得不干與。而今幸得成。實爲萬幸。此監官諸臣效勞不少之致。臣則無一半分稱功之端。恐不當此下敎矣。予曰。卿言無乃過乎。見今筋力。反勝於諸大臣。耆耇之年。尙能如此。予實欣歎耳。大典通編。今旣告成。而典律通編。尙在未創中。若因此而得成。則豈非大幸處乎。卿則異於他人。雖以家庭之學爲之。亦能編摩。若此繼成。則我國典律。無復他見。未知如何。致仁曰。以臣愚見。當此大典通編總裁之役。雖曰僅爲成秩。而筯力殆盡。無望更成。若不然。則何敢言辭乎。近聞當初編摩之人。連爲修正云矣。予曰。然則前判書具允明。待其上來後。使之入侍。予曰。續大典。 先朝五十年治敎。專在此書。而今月今日。適同昨年寶鑑進書日子。亦非偶然處也。僉曰。果然矣。予謂致仁曰。卿則九日不得入參。賡韻中獨漏。亦一缺然處。須卽和進。以爲揭板。而永久識喜。無妨也。致仁曰。誠好矣。予曰。纂輯堂上中。誰獨尤勞乎。僉曰。嚴璹曁金魯鎭矣。予曰。判尹之監印。爲幾次乎。判尹鄭昌聖曰。自寶鑑印出時。至於 宮園儀及今番大典通編矣。予曰。廟謨陳之。致仁曰。次對今方行矣。臣則先退。未知如何。予曰。卿姑就坐。兼行次對。亦何妨也。民始承牌進伏。予曰。兵判今日。何不入來乎。左議政洪樂性曰。俄欲仰奏而忘却矣。民始無端違召。以至三牌。請重推。予曰。此則果然矣。仍謂兵判曰。今日何不入來乎。民始曰。臣於銓任。本非所當。實無公行之意。至於三牌違召。無所仰達矣。予曰。今日有下敎云者。豈有他也。果欲許遞故耳。樂性曰。臣以鑞牌事。有所仰達。取考已例。大臣爲二牌。參贊以下爲一牌。而若出鑞牌。則又出皁隸二人。使之擔負前導矣。諸大臣今旣登筵。請收議定式。予詢奉賀與諸大臣。致仁曰。雖出鑞牌。若使皁隸擔負。則引陪之外。又出二人。所見似非大臣之從者。通編所載。則只以鑞牌。兼負於引陪二人。此不過威儀而已。領敦寧鄭存謙曰。皁隸則似不緊矣。判府事徐命善曰。此是復舊規。都不如置之。如欲必出。則皁隸置之。使引陪擔負。似無妨矣。判府事李徽之曰。皁隸則似無益矣。判府事李福源曰。皁隸二人。又加於引陪。則所見未知爲好。置之無妨矣。判府事金熤曰。只復鑞牌一事。似無意味。且不緊甚矣。置之似好矣。樂性曰。置之則置之。若使引陪擔之。則着笠擔負。似如何。不若置之。然此是威儀中一事。又是舊規。旣出言端。又仍置之。亦未知如何矣。予曰。諸意亦欲置之。金判府所奏。誠甚然矣。不復他規。且復此規。亦非好事。置之無妨也。樂性曰。訓將以其父母墳省掃。欲爲出去。而係是元戎去就。呈辭則似涉如何。故取考已例。每以筵稟出去。故敢達矣。予曰。將任之呈辭。曾所未有。何以則爲好耶。訓鍊大將具善復曰。故將臣金聖應。亦以掃墳事。出去云耳。予曰。其時因公故。果爲仍佩往來耳。善復曰。今秋南漢巡審。姑未行矣。予曰。然則以此因公往來無妨耳。民始曰。此則似非格例。南漢巡審。係是守禦廳事。訓將則恐不得代行矣。予曰。然則依古例爲之好矣。予曰。諸宰中。若有廟謨者。陳之。昌聖曰。今番監印廳。不可無儀軌。故敢達矣。予曰。以謄錄爲之。事甚便好矣。樂性曰。兵判今旣曲諒許解。臣亦有仰達者矣。每於筵席。屢煩仰請。臣實惶悚。而見今筋力。萬無行公之望。事多昏錯。到處生事。若蒙體諒之恩。則公私之幸大矣。予曰。卿之每筵辭免。何若是過乎。予於賓對之時。見卿周旋之節。行動之儀。則果夬於心者多矣。樂性曰。今承下敎。不覺惶感之極。而古所謂知臣莫如君者。雖曰有之。而殿下於臣。果未下諒矣。以臣昏謬顚錯之失。少無補裨。而其去其來。無所關係。伏乞更爲下諒焉。予曰。卿在※席。則予實坐鎭雅俗耳。予命時原任閣臣提學吳載純。檢校直提學鄭民始。原任直閣金載瓚。檢校直閣徐鼎修鄭東浚。檢校待敎尹行任入侍。予曰。大典通編。今當頒賜。寫字官及閣屬官閣吏。幷令待令。使之書命除。予曰。六曹及各司入直官員。幷發牌待令。予曰。各司各一件。使其郞官親受。
정조 9년 · 강
命漕法。仍舊貫。
정조 9년 · 목
左議政洪樂性啓言。京畿監司徐有防所啓以爲。敗船拯米。有令廟堂稟處之命矣。稅船臭載之弊。可謂末如之何。三十之囚。十次之刑。卽是續典之後令甲也。制法本意。蓋出於痛懲嚴斷之意。而行之數十年。又復如前。大抵毋論拯米縮米。沿民及及船格也。希覬於蠲恤。終焉混入於停減。所謂劣米。亦皆名存實無。國穀之前後耗失。其數夥然。今此畿伯所奏。儘有意見。而具所謂自願備納。與其徒守囚推之法。而全無收捧。毋寧許其免罪之路。而不失國穀。此後則用意故敗。罪著一律者外。凡有臭載。幷依所奏施行。※合矯捄之方。而戶惠堂今旣登筵。使之各陳所見。從長稟處好矣。敎以。戶惠堂各陳所見也。戶曹判書趙㻐啓言。許多穀物。船格之自願備納者。揆以人情事勢。難保其必然。且拯米劣米之分徵。法意有在。恐不可變改矣。惠堂徐有隣啓言。此非變改法制之謂也。察其事情。以時行之。則其於査出故敗。收捧國穀之道。必多實效。臣於兩湖。亦有所見聞而料量者。今若開自願備納一路。大勝於徒事囚推。混歸停減矣。吏曹判書趙時俊啓言。敗船沙格之自願備納穀物。定以月限。限內不得準納。依例更爲刑囚。則或可爲徵出之道。而今若使之從自願。而不加一箠。偃處其家。則穀物之難棒姑捨是。末流之弊。似至於長奸故敗之境。而漕法必將漸畢矣。予詢大臣。奉朝賀金致仁啓言。拯劣米區處與勘罪。久爲成憲。固不可輕易毀敗。雖以利害言之。所謂自願備納者。難保必然。畢竟難捧。船格與沿民等耳。與其見失於有罪之船格。毋寧爲惠於沿民矣。領敦寧鄭存謙啓言。拯劣米之區處。當初法意。自有斟量。今難變改矣。判府事徐命善啓言。畿伯所請。設有些少利害。依舊例遵行。恐似得宜矣。判府事李徽之啓言。揆以事勢。今難變改。判府事李福源啓言。法令改易。固涉重難。而自願備納者。亦難免無實矣。判府事金熤啓言。船格之自願備納者。出於目下免罪之計。許多穀物。渠輩何處覓納耶。敎以。諸宰亦陳所見也。知事具善復啓言。渠輩雖自願備納。此乃姑息之招。末抄難捧。與拯劣米之蕩減無異。臣意則猝難變改矣。刑曹判書李命植啓言。臣意亦無異同之見矣。工曹判書金華鎭啓言。年久法典。有難變改。而奉朝賀所奏。寧失沿民之語。誠好矣。知敦寧鄭尙淳啓言。未知新法。能有實效與否。而恐不如仍舊之爲宜矣。副司直金魯鎭啓言。自願備納。假使有效。法令之改易。恐亦重難矣。仁陵君李在協啓言。得見回公公事。則戶判所奏。似得體矣。判尹鄭昌聖啓言。本來定法之外。別無所見之可達矣。兵曹判書鄭民始啓言。道臣所請。似有意見。而未詳事情。不敢臆決其便否矣。禮曹判書金履素啓言。臣亦曾於沿邑。稔知拯劣米之爲民弊滋甚。而法典所載。恐難輕議矣。副司直鄭好仁啓言。自願備納。設令有效。安知無他弊乎。不如仍舊貫之爲愈矣。江華留守嚴璹啓言。臣則本事便否。未能詳知。無可仰達矣。副司直李柱國啓言。本事未能料度。不敢仰對矣。開城留守尹塾啓言。本事便否。未嘗消詳商量。而船格之自願備納。恐涉姑息之計矣。副司直徐有大啓言。新法安知無更弊。禮曹參判金思穆啓言。臣意亦無異同之見矣。敎以。僉議旣皆難之。成憲有難猝改。姑令仍舊貫爲之。
정조 9년 · 강
左議政洪樂性。以廣州府三政釐正覆啓。
정조 9년 · 목
樂性啓言。廣州府尹李義寬所啓以爲。本府田軍糴三政。有令廟堂稟處之命矣。籍沒田畓之劃屬本府事。餉廳錢穀。係關軍需。逐年應下。入不當出。劃給一款。不可輕議。且以本府事勢言之。將校添料。不足爲渠輩沾漑之資。此則置之。陳田頉給事。本府以保障重地。土地所出。留作軍餉。陳起査頉。軍餉之盈縮係焉。不但地部之所可檢察。抑亦本府之允合釐正。今若詳加査櫛。或降續而責耕。或減舊而加新。旣無白徵。又無隱漏。則本府自當有實效。地部亦不必靳持。先令守臣。躬自踏驗。從實釐正後。往復地部。以爲頉給事。該道該曹請一體分付。從之。敎以。糧餉廳田畓移屬事。廣尹之所奏。亦無妨害之端。予詢戶判。趙㻐啓言。頃於壬寅。今兵判以守禦使。巡審南漢歸。請餉廳屯稅。要爲山城軍校賞試之資。而餉廳屯稅。乃是輦下親兵接濟之需。劃給於他營。不成事體。以一切防塞之意。曾有筵稟定式。故徐判府事以其時領相。覆奏勿施。況今餉廳歲入。不能支用。每每貸下於戶曹。此等事情。廣尹或未及詳知。而有此請矣。惠堂趙時俊啓言。廣州田軍糴三政。專委於校吏之手者。果如府尹之所奏。而田政則今若不委校吏。使各面面任代行看坪。誠無所難。亦不妨公。至於軍政。則每當逃故充頉之時。其數輒過屢百名。幷令推捉。捧疤官庭。必不勝其騷擾之端。糴政則餉還數多。班戶拒納。官校呼門。猶不動念。不可以面里任之力。有所董督。故前後守土之臣。備知出使將校之貽害。而不能矯華此兩弊者。實由於不獲已矣。嚴加察飭。俾戢奸濫可也。而知干沾料。豈可息校輩侵漁之舊習乎。餉屯移劃。恐似無益。若其査陳一款。本府地方廣闊。必多新起之漏落者。當此踏驗災實之時。爬櫛摘發。以起補陳。白地應稅。自可蠲除。如或懸頉陳處。而有減實總。則添餉之漸縮。亦甚可悶矣。敎以。諸意與卿言。無甚參差。依卿所奏爲之。
정조 9년 · 강
命楊州牧量案。從便補缺。
정조 9년 · 목
左議政洪樂性啓言。楊州牧使李一曾所啓以爲。田政之紊亂。有令廟堂稟處之命矣。經界之正。王政所先。前後朝令。非不申勤。而只緣事力之自多張大。民情之間或不願。迄今因循。一任抛棄。楊牧所請。不無意見。而第念從前改量之時。若或有奸僞莫察。虛實相蒙。則邑不祛瘼。民不被惠。反不如不爲之爲愈。且昨今年畿農。雖曰免歉。荐飢之餘。民力宜紓。量田一款置之。令道臣嚴飭該牧。査其新起。減其陳頉。俾無白徵之冤。亦無隱漏之弊。則雖不量田。可有實效。先以此意。請分付該道。予詢奉朝賀及諸大臣。奉朝賀金致仁啓言。二十年一改量法典也。邑宰苟得人。則亦不必不許。而惟關東。不可輕議矣。領敦寧鄭存謙啓言。改量。得人後。可以行之。每患難於善釐。適增其紊。不但事力之浩多。村閭之騷擾而已。施爲有難議矣。判府事徐命善啓言。改量乃是不可已之政。而每以得人之難。費力之多。雖逢屢豊之歲。輒致因循之歎。臣意則竊以爲不然。八路之一時幷行。果甚難重。而或一二邑或三四邑。隨其所願。次第釐正。恐似便宜矣。判府事李徽之啓言。田政甚難。則不得不改量。而若或草草改量。貽弊民間。反不如初不改量之爲愈。判府事李福源啓言。改量誠是不可已之政。而亦須得人然後可行矣。判府事金熤啓言。田政之紊亂。不獨楊州爲然。八路同然。今欲爲制民產之道。則必自田政始矣。苟不能得人。則不但無益。反益其弊。朱子在南康。必欲量田。而不得人之難。終未果焉者。實以此也。苟能得人。量田烏可已乎。予詢戶判。趙㻐啓言。改量之政。夫誰曰不可。而不善改量。則其弊益甚。雖以古事觀之。漢光武中興之世。無異於創業之初。而其於量田。至有河南南陽不可問之說。田政之難。自古已然。況今守令雖得人。吏民作奸之弊。難保其必無矣。敎以。諸議如此。依卿所奏爲之。江華留守嚴璹啓言。臣曾經楊州牧使。詳知本邑田政之紊亂。故敢達矣。不但誰界不明。其中數面。則量案見失。求謄於巡營戶曹。而亦幷失之。故只以民間所記。合聚書之。不成量案貌樣。此等處。似不可不改正矣。敎以。數面量案之脫漏。誠如卿言。此則從便補缺。別無難處之端。以此意分付道伯。
정조 9년 · 목
左議政洪樂性啓言平安監司鄭一祥城操取稟狀啓以爲今秋諸道習操。旣因特敎停止。此亦一體停止之意。請分付。從之。
정조 9년 · 강
飭陞戶抄上稽忽之弊。
정조 9년 · 목
訓鍊大將具善復啓言。訓局陞戶之外邑抄上事目。本自嚴重。且前後飭敎截嚴。而外邑守令中。間多有不善擇送。旋卽逃亡。反爲京外之大弊。事極駭然。來式年當頭。限一年。預爲詳探其根泒之着實。身手之可合抄上。則似無疏虞之慮。亦無逃躱之患。以此意出擧條。各別申飭擧行。而此後若有如前稽忽之弊。則依事目論責之意。分付各道道臣似好。敢達。從之。
정조 9년 · 강
大典通編總裁大臣以下。施賞有差。
정조 9년 · 목
敎曰。大典通編總裁大臣以下堂郞員役工匠等。依例書啓。又敎曰。大典通編總裁大臣奉朝賀金致仁。鞍具馬一匹面給。纂輯堂上行司直金魯鎭。江華留守嚴璹。慶尙監司鄭昌順。各熟馬一匹賜給。監印堂上漢城判尹鄭昌聖。郞廳奉常正李家煥。副司果申大年。幷加資。監董官校書校理柳弘之。檢書官李德懋朴齊家柳得恭徐理修。幷陞敍。寫字官律官員役工匠等。依甲子年續典印書時賞典。令該曹相考題給。
정조 9년 · 강
命各邑逃亡罪人跟捕。限年定式。
정조 9년 · 목
刑曹判書李命植啓言。伏見前海伯洪秉纘狀啓下者。以各邑逃亡罪人之年久者。或至八九十年。每以今方跟捕啓間。有非誠實底道理。各具罪目囚逃年月日後錄仰聞。令該曹稟旨分付爲請矣。其所爲請。誠爲有理。而自前擧行之事事。又重難。遽請稟處。未免率遽。該監司推考警責爲宜。而至於本事。旣有狀聞之後。亦當有商量施行之道。從久近。似有限年區別之擧。而不敢擅便。玆以仰達矣。敎以。推考事。依爲之。限年事。大臣之意何如。左議政洪樂性啓言。刑判所奏限年之說。儘有意見。而旣無援據。倉卒定限。恐難得當。且聞他道。則無如是啓聞之例云。若依他道例擧行。似不至於不誠矣。敎以。奉朝賀與諸大臣。亦陳所見。奉朝賀金致仁啓言。海營逃亡罪人之雖近百年。而尙檷跟捕。他道之事在不久。而仍沒不聞。均之爲末安。依聖敎。以六十年爲限。俾諸道同爲擧行。似好矣。領敦寧鄭存謙啓言。海營之以逃亡罪人。至於八九年者。以跟捕啓聞者。他道所無之例。宜有限年一定之規矣。判府事徐命善啓言。限年非不便宜。而此亦有掣礙之慮。左相所奏依他道例擧行之說。似無妨矣。判府事李徽之啓言。臣未見依據處。不敢仰請矣。判府事李福源啓言。逃躱罪人。亦不可以一箇論。定爲一定之年限。似難矣。判府事金熤啓言。逃躱罪人。雖至百年之久。惟以跟捕爲言者。甚是謬例。第未知何以爲據。可定其年限乎。是爲難處矣。敎以。刑判所奏限年事。亦無妨。而若以六十年爲限。似好。仍詢諸宰。判府事具善復啓言。以六十年定限。則十五歲以後。始乃成獄。幷計則近八十年。依聖敎。以六十年爲限。似好矣。工曹判書金華鎭啓言。限以六十年。固好矣。而關係逆獄者。則恐不可一例定限矣。知敦寧鄭尙淳啓言。若定年限。則以六十年爲限。似宜矣。仁陵君李在協啓言。六十年定限。似得宜矣。戶曹判書趙㻐啓言。六十年定限。實合事宜。而猶以律文之未有明證。有此下詢矣。臣曾見禮說。有以出家不還。生死存沒。茫然未聞。以至年久。則其家人服喪之節。宜如何定限云。而先正有限以百年之說。此或爲傍照之端。而法律定式。事係至重。不敢質言。判尹鄭昌聖啓言。各邑殺獄重囚之在逃者。或過七八十年之久。而猶稱跟捕。近於不誠。或不過五六年。而無端拔去啓本中。涉於徑先。各道擧行。甚爲斑駁。宜有限年之法。而六十年卽天道一變之期。聖敎之如此定限。允叶法意。無容更議矣。兵曹判書鄭民始啓言。限年。亦似有掣礙之端。臣待罪關西時。見本道規例。則逃亡罪人。一番具由狀聞之後。未及跟捕之前。更不申聞。只於朔末。文移于主管衙門而已。此例。似簡便矣。副司直徐有隣啓言。六十年歲星一周。同推罪人逃躱之類。以此定限跟捕。恐合事宜矣。禮曹判書金履素啓言。成獄之法。旣有十五歲七十歲年限。跟捕之法。若欲限年。則似當以六十年爲定矣。副司直鄭好仁啓言。各道旣有已行之例。則獨於海西。以年久罪人跟捕之意。一直狀聞。大欠誠實。一依他道例擧行好矣。江華留守嚴璹啓言。以六十年爲限。則似有依據矣。副司直李柱國啓言。于連逆獄。非所可論。而其餘逃躱。不可混同定限。可有區別矣。吏曹判書趙時俊啓言。以六十年定限。固好矣。但其犯罪之時。或有年少者。或有年老者。若年至五六十而抵大※者。自逃躱之歲。而計定六十年之限。則罪人之年。當過百歲。世無百歲之人。限以罪人之年八十。而許令撤捕。似宜矣。副司直徐有大啓言。殺獄逃躱罪人。則限以六十年。似好矣。禮曹參判金思穆啓言。旣有定限。則六十年爲限。有所依據。以此爲定。似好矣。敎以。卽同推罪人之成獄也。十五歲以前。自在勿論中。而年至八十人分揀。亦在 大明律。將此較量。則自十五歲。至七十五。爲六十年矣。大抵訟理。在六十年以前事。例不得聽理。此又爲傍照之端。自今十五歲成獄後。逃躱至七十五歲者。元文書頉下。雖非十五歲成獄者。逃躱後計年至八十歲者。亦爲頉下事。定式施行。
정조 9년 · 강
嚴飭訓局折受春川等邑松木作奸之弊。
정조 9년 · 목
訓鍊大將具善復啓言。訓局折受春川洪川楊根三處柴場。禁養松木。今至屢百年。而近來奸民輩。符同鄕色。場內長養之木。潛自斫伐。恣意亂賣。數年之間。幾至童濯。事之駭然。莫此爲甚。所當發遣從事官。摘奸嚴處。而秋事方殷。不無弊端。明春摘奸次。爲先出擧條嚴飭。此後若有如前作奸之弊。則犯者與該邑鄕色刑推定配事。各別申飭於各該道臣。似好。敢達。從之。敎以。各別嚴飭。俾有實效。
정조 9년 · 강
命大典續典新定式。幷以大典通編書之。
정조 9년 · 목
刑曹判書李命植啓言。大典通編。俄已進獻。今當頒行。此後凡於公事中當爲引例者。前則或曰大典。或曰續典。或曰新定式云云矣。今旣合爲一書。倂當以大典。通編書之。請自今日始用。敎以。自明年正月遵行。
정조 9년 · 강
遞兵曹判書鄭民始。以徐有隣代之。
정조 9년 · 목
敎曰。臨殿之時。連事違牌。事體所在。誠甚未安。登筵後。亦有下詢事。兵曹判書鄭民始。更爲牌招。又敎曰。日前筵席。旣聞必遞之懇。今又如是爲說。予於此重臣。豈無曲體之意。兵曹判書鄭民始。今姑許遞。又敎曰。兵曹判書前望單子入之。待下批牌招。傳授命召。
정조 9년 · 강
奉朝賀金致仁。箚辭錫馬之典。賜批。
정조 9년 · 목
批以。是書就完。實賴卿編摩之力。曷任嘉歎。昔在我 先朝甲子續典之成。卿之先卿。主其事。逮至今番。卿又踵武。事可謂不偶。錫馬之命。寔循彝典。何庸過辭。卿須安心勿辭。卽爲領受。仍命遣史官傳諭。
정조 9년 · 강
有政。吏曹判書趙時俊。參議金宇鎭進。
정조 9년 · 목
敎曰。參判聞有實恙給由。參議更卽牌招開政。承旨望。待賞典下批擬入。○以李亨元爲承旨。
정조 9년 · 목
刑曹判書李命植啓言。今番監試時。自二所禁亂所捉送罪人。中路逃走者。當爲捧供仰聞。而其中金顯老爲名人。被捉時。問其居住。則居泮中云。故以此移文。而取考統記。泮中無此人。多日搜捕。終沒摸捉。又其罪名。不過場外攔入。與場內有異。合有分揀之道矣。從之。
정조 9년 · 목
刑曹判書李命植啓言。本曹罪人李聖彬發配事草記矣。前文案。雖未判下。旣命發配。則便同已判下之案。齋日後。請加刑嚴問。從之。
정조 9년 · 강
命李意亨。捧錢後刑配。
정조 9년 · 목
刑曹判書李命植啓言。月前因戶曹草記。恩彥君房盜賣田畓之元在夏李意亨處。價本推給後刑配判下矣。在夏則已爲推給刑配。而意亨未及捧價。日前輕囚幷放時。見放矣。若仍爲放送。則刑配與推價。亦將歸於勿施。何以爲之。敎以。勿爲囚禁。盡捧價錢後。刑配則爲之。
정조 9년 · 강
詣 璿源殿。行酌獻禮。
정조 9년 · 목
具翼善冠袞龍袍。乘輿至降輿所。降輿詣 璿源殿。行禮訖。仍還內。
정조 9년 · 강
召見監印郞廳李家煥。別例房郞廳洪元燮于誠正閣。
정조 9년 · 목
予謂家煥曰。兵學通序文刻出後。有下敎者。來告政院也。仍謂元燮曰。協陽門前路階砌頹圮處修改。今至何境耶。元燮曰。今方始役矣。予曰。汝之前後效勞多矣。大典通編一件賜給。而此册卽卿宰以上頒賜者也。今特賜汝。汝須知悉此意。
정조 9년 · 강
判尹鄭昌聖。疏辭新資。賜例批。
정조 9년 · 강
遞承旨徐龍輔。
정조 9년 · 목
敎曰。左副承旨許遞。政官牌招開政。
정조 9년 · 강
有政。吏曹判書趙時俊進。
정조 9년 · 강
命上林苑東邊墻垣修築。侍明春爲之。
정조 9년 · 목
戶曹啓言。上林苑東邊墻垣修築。待秋成命下矣。請依前草記擧行。敎以。更待明春解凍爲之。
정조 9년 · 강
召見監印堂上鄭昌聖及下直守令于誠正閣。
정조 9년 · 목
予命昌聖曰。監印廳別無可問之事。而召見卿者。欲見卿環玉犀帶。故使之入侍矣。昌聖曰。臣無他才能。偏被恩澤。冥升至此。不任愧悶矣。
정조 9년 · 강
司書李書九。以母病陳疏徑出。批許救護。
정조 9년 · 강
命關西分等。狀依請施行。
정조 9년 · 목
因平安監司鄭一祥分等狀啓。敎以。分等旣無尤甚。所請只是防債一事。精細極矣。何必回啓。依狀請施行事分付。
정조 9년 · 강
禁推承旨李秉模。
정조 9년 · 목
秉模牌不進。敎以。前此慰晰。果何等勤摯。又復違牌。大關分義。若此。則此宰臣。將欲自劃乎。一向申飭。徒損國綱。爲先遞差。禁推傳旨捧入。
정조 9년 · 강
以朴祐源徐鼎修爲承旨。
정조 9년 · 강
命都監提調徐命善。兼察訓將。
정조 9년 · 목
訓鍊大將具善復。以南漢巡審出去也。
정조 9년 · 강
遞承旨徐鼎修。以李秉模代之。
정조 9년 · 목
因秉模禁推傳旨。敎以。分揀。此後更勿如是之意。各別嚴飭。又敎曰。左副承旨聞有實恙。許遞。前望單子入之。又敎曰。新除授承旨牌招察任。
정조 9년 · 강
召見綾恩君春秋館堂上兵判于誠正閣。綾恩君具允明。春秋館堂上李文源。兵曹判書徐有隣。
정조 9년 · 목
予謂允明曰。聞卿有著典律通補之事云。然否。允明曰。臣嘗輯成。而尙未釐正矣。予曰。卿之精力。尙能繼輯成編否。允明曰。謹當承命矣。予曰。今當大典通編刊布之時。復成典律通寶。則原續典可以合爲一編。豈不美事乎。允明曰然矣。予曰。不必設都監。卿商量簡便之道。爲之好矣。允明曰。今此典律之書。不必張大設局。臣當私自釐正。繕寫進獻矣。予曰。物力紙地。取用該曹也。予曰。同春秋以備堂。下往外道。或有民瘼可奏者乎。予曰。卿旣入來。弘陵補土之役。涓吉始役好矣。
정조 9년 · 강
敬陵　 弘陵補土。 明陵修補。命取考鶯峰例。知委該曹。
정조 9년 · 목
同春秋李文源啓言。 敬陵 　弘陵來龍補土。 明陵堦砌修補役事。當於十月旬前。擇日擧行。而取考鶯峰時前例。則 告由祭。只行於當 陵矣。今亦依此例。 敬陵弘陵。明陵。幷行 告由之意。請知委該曹。從之。
정조 9년 · 강
敬陵弘陵役處。 明陵　 翼陵陵官中出番各一人。命眼同看役。
정조 9년 · 목
敎曰。今番 敬陵　 弘 陵役處。係是隣 陵。 明陵 　翼陵陵官中。出番各一人。率出番守護軍。與本 陵官眼同看役事。分付。
정조 9년 · 강
命江陵等邑火蔘結弊及通川郡雇馬錢給代。幷令廟堂稟處。
정조 9년 · 목
同春秋李文源啓言。臣於實錄奉安後。歷過嶺東諸邑。詳聞守令之言。且因民人輩呼訴。略有一二所聞。故敢達矣。江陵縣量外火田。名以火蔘結執總。充給貢蔘價矣。乙丙歉歲。每結依朝令減給。以均廳所納錢。區劃給代。又於丁酉。因御史別單。元結中蕩減。以本邑詳定。給代矣。再昨年大無以後。峽民之流亡。幾乎過半。而元結總數。不得減給。專責於時存略干戶。擧將至於不能支保之境。三陟府。亦有此弊。民人等處處呼訴。乞得變通。實爲該邑之大弊。通川郡有雇馬錢名色。年年以三分取息。當初設施。蓋爲蔘價添補。而甲戌改詳定時。以雇馬息殖利錢。移充於本郡詳定不足之數。今至三十餘年。本錢漸縮。所爲殖利本錢餘數。不過三分一。則蔘價添補。亦患不足。而詳定用下與如前無減。今爲一邑之痼弊。詳定會減。乃是列邑之通規。雇馬殖利。便係一郡之私財。以殖利而充公用。本非正當。況今利錢。大縮於前。而用下則一向無減。陞鄕斂戶。百弊皆由於此。本郡之民。來訢於歷路。願依列邑例。詳定用下處。準數給代云云。旣係東民之痼弊。臣不敢上陳。而矯捄之方。亦難料度。令廟堂請稟處。從之。敎以。承旨旣經東伯。如有所見。亦爲陳達。都承旨金尙集啓言。火蔘結之弊。誠如宰臣所奏。而不但江陵三陟兩邑爲然。旌善郡。亦有此名色。數雖不多。爲弊則同矣。敎以。卿之所奏。一體出擧條。令廟堂稟處。
정조 9년 · 강
命吏兵曹承傳册子。如官案例付籤。
정조 9년 · 목
敎曰。近因吏兵曹承傳事聞之。兩銓尙無正書册子云。此後依筵敎。吏兵曹承傳。各作一册子。如官案例付籤。書職姓名及承傳日子。而承傳之敎。刪折以小註書之。一册內入。藏于官案櫃。一册曺坐事。定式施行。
정조 9년 · 강
有政。吏曹參議金宇鎭進。
정조 9년 · 목
敎曰。秋務方殷。未下直守令。皆令明日辭朝。在外及未肅拜兩司許遞。今日政。以在京無故人差出。待下批牌招。如有署經守令。使之署經。又敎曰。春坊下番。姑降入直。說書李敬五本職許遞。兼司書申耆。亦爲許遞。亦令今日政差出。仍卽牌招入直。又敎曰。今聞亞銓之病。無以參政云。依前給由。俄者牌招之命勿施。參議只推。更卽牌招開政。○以鄭啓淳爲靑松府使。李敏采爲掌令。李師濂爲獻納。李羽晉爲正言。李敬一爲兼司書。尹光普爲說書。
정조 9년 · 강
命壯勇衛久勤及挾輦把總收用。嚴飭兵曹。
정조 9년 · 목
因古今島僉使望筒。敎以。大抵久勤收用之規。專爲勤若。禁旅及駕前駕後。必以善地差遣。蓋以是耳。況近別陪扈。事面尤有所重。壯勇衛久勤窠之設置。不但爲酬勞。所以重宿衛。且以久勤窠數言之。近來則別軍職廳。不報西銓。久勤則壯勇衛之新創一窠。足償其數。又況上土僉使。降作久勤窠後。禁旅以下各營將校。必無抑鬱之慮。而名以新創久勤。夏政以後。尙在陳置中。積薪之歎。反有甚於各營將校。此果成說乎。此無他。近因嚴飭訓局。使此輩無得干謁銓曹。以是銓吏輩專不提醒之致。該吏所爲。極爲痛惡。初欲嚴治。今番則分揀。此後壯勇衛久勤。都政無得儲窠。如値窠窄。待窠先爲調用事。定式施行。挾輦把總陞資之都政不卽收用事。其時兵判已有處分。況久勤乎。以此意。嚴飭兵曹
정조 9년 · 목
政院。以來二十一日輪對取稟也。
정조 9년 · 강
命醫生取才及方外人差定。知委各司各營。
정조 9년 · 목
備邊司啓言。兩醫司前銜等上言。令廟堂問于各司各營藥房所在堂上處。各具意見。論理草記命下矣。問于藥房所在各營各司。則訓諫都監以爲。別擇其醫術高明者。差出藥房。決不可以不識醫理之輩。苟充差出。故不得奉施云。禁衛營以爲。今若待其差送。一如審藥之例。軍卒之治病。難以責效。故在昔二去甲申。因生徒等上言回啓。朝臣有所陳達。至承各軍門則仍令自軍門差定之 下敎。今難變更云。御營廳以爲。曾在二去庚午。因醫員等上言。兩醫司官生中。移差各衙門藥房。雖爲定式。其後甲申。故大將以各軍門藥房。則仍令本軍門差出。陳達蒙 允。去丙午。又因禮曹草記。各軍門藥房。以兩醫司醫員中差送命下。而本廳以卽今差定之人。無端見汰。極爲可惜。依甲申定式。草記而許多軍校救療之任。不可以不閑醫理之輩。苟充差出云。忠勳府以爲。兩醫司越送之類。有術者絕罕。苟然充數。則實非自辟擇差之本意。此所以姑未擧行云。宗親府以爲。瓜限旣滿。所當依捧甘施行。而姑看他司。尙今相持云。中樞府以爲。初無瓜限。待有闕差代云。耆老所禮曹俱以爲。已以兩醫司官生。差出藥房云矣。今以各司各營所報觀之。意見參差。各自成說。指一定式。雖似難處。而近來醫司官生。額數漸多。生涯漸窘。其中自有薦入內局之人。則藥房差遣。豈患無人。況是大典所載。則渠輩之執此爲說。相率呼籲。不是異事。且自禮曹。覆啓蒙允。轉報本司。成給節目。則不可因循置之。已施行處。更無可論。未及施行處。差遣等節。幷依禮曹覆啓本司節目施行。至於勳府及三營。必欲以解醫理人差定者。非但有益於救病。其在激勸方外醫術之道。亦不可偏廢。幷爲一體施行。而各司各營藥房。必以術業精明之人。或自醫司另擇差送。或自各司各營自辟擇差。無論差送自辟。要不出於兩醫司中人。則不但爲目前矯祛救活之策。抑亦爲來後培養成材之道。以此永久遵行。兩醫司官生之不待結末。徑先天聽。狀頭。請令攸司科治。允之。敎以。當初覆啓之許施。未知當否之何居。而旣許之事。耆社禮曹外各司。至今不爲遵行。國體所在。萬萬寒心。此胡大事。如是遷就。致有醫生等再次上言之擧。此輩之猥越。各司有以啓之。當該堂上一幷從重推考。大臣衙門。以次堂捧傳旨。此事。旣已登聞之後。不可無指一決處。然其公決之道。無出於修復成憲。自今一依經國大典取才條所載式令。宗親府議政府忠勳府禮曹。幷以兩司醫生。取才差送。外此耆社樞府及三營門藥房窠取才一款。原無槪見於大典。依前以方外人通瀜差定事。定式施行。如是則醫生之弊。庶可救矣。方外勸獎之道。亦不妨矣。以此意。知委各司各營。
정조 9년 · 목
敎曰。昨日出牌。尙無去來。今聞至今懸牌闕外云。似此處義。前所未見。前後辭敎。何等丁寧。而又如是逡巡。分義道理。掃地盡矣。行左承旨李秉模爲先從重推考。更加各別嚴飭。斯速肅命。若復不卽承膺。是不畏慢命之律。亦令以此知悉。
정조 9년 · 강
補李秉模爲通津府使。
정조 9년 · 목
敎曰。俄下飭敎。不啻嚴切。而猶復逡巡。尙今懸牌。若此不已。此承宣不欲束帶立朝乎。到今思之。申飭入肅。徒損國體。且以事理言之。旣無亂走之勢。則畢竟出脚。自是固然。聞慢命二字。焉敢迷不知動。此而置之。法綱將無所施。行左承旨李秉模爲先遞差。通津府使除授。使之當日謝恩。仍卽辭朝。待城門開赴任。時府使遞付京職。
정조 9년 · 강
嚴飭御營別將李潤慶。
정조 9년 · 목
武臣堂上祿試射試官。以潤慶勿爲罷職啓稟。允之。敎以。李潤慶之終不肄習。每每犯科。殊極可駭。自明日入直該營。使之逐日習射。更爲下敎前。無得替直。每日所射劃紙。大將考見封置。自上亦當時時取覽。以此嚴飭。
정조 9년 · 강
配李秉模于通津府。罷承旨李亨元職。
정조 9년 · 목
敎曰。金石之典。自金石之典。自已處義。自自已處義。閣臣之勿論時原任。閤門祗肅。引儀臚唱。載在印頒閣誌。而通津府使李秉模之謂有情勢。無臚唱肅拜。初不出肅則可也。不然則受敎式令。馬敢恣意壞了。若此不已。則年來怪底者。背陽風習。徒長其潛滋之計。壬寅夏筵敎。大小諸臣。孰不見之。此等處。不可不防微社漸。俾知如是之爲。陷于重辟。該府使李秉模外補之命勿施。卽其地定配。以示懲一戢他之意。該吏亦令刑曹。照律定配。與之酬酢。未卽入稟云云。焉有此等事體。當該坐直承旨罷職。
정조 9년 · 강
命明日展拜 景慕宮。
정조 9년 · 목
敎曰。明日由月觀門。展拜 景慕宮。以此知悉。
정조 9년 · 강
御誠正閣。行晝講。知事趙㻐。特進官尹蓍東。玉堂趙濟魯李鼎運。承旨李泰永。假注書李敬五。史官李崑秀尹行任。宗臣西春君燁。武臣金樂淳。
정조 9년 · 강
副修撰李顯靖。疏陳東宮敎勉。仍陳科弊。賜批。
정조 9년 · 목
疏略曰。伏念我東宮邸下。沖年今四歲矣。請令師傅以下諸宮僚。擇其孝經中多少平易字。或敎之數三字。或敎之五六字。漸至於半行一行。而以了其幾編之書。有如獻銘而深警之。進箴而微諷之。殿下亦宜以身敎之。時加勸勉。間以筆硯書册。列之前後左右。使之遊於藝。持之以無怠。行之以悠久。則太平萬世之本。未必不在於此矣。臣又有關於時弊者陳之。試以今番大比科言之。及其榜出。所謂科作。或不成文體。或全失題旨。遺珠之譏。抱玉之歎。未有甚於今科。究其由則莫非呼呈之致也。至於納券遲速。則申飭其爭晷而太皁者而已。無使先後倒置。工拙相雜宜矣。臣本賤品。講幄冑筵。濫擎已極。而宿病添劇。亟遞臣職。批以。所陳俱有意見。當體念。科場都試事。令文衡稟處。爾其勿辭察職。
정조 9년 · 강
都承旨金尙集。陳疏自引徑出。賜批。
정조 9년 · 목
疏略曰。伏見副修撰李顯靖疏本。盛論今番大比科呼呈之失。臣是主試中人也。旣不能矯早呈之習。乃反啓倖占之弊。譏斥之來。何說可解。亟勘臣罪。批以。卿其勿辭行公。
정조 9년 · 강
正言李羽晉。疏陳懲討。仍附諸條。賜批。
정조 9년 · 목
疏略曰。臣屢試臺閣。一味緘默。今於新除。焉敢諉以宿硏。亟遞臣職。臣方丐免。略此附陳。昨秋劇逆。今春亂孼。尙忍言哉。懲討尙稽於殲殄。亟加三思。快從執法之請焉。臣於頃日下詢嶺邑之弊。至命文字備陳。敢此尾陳。嶺沿諸邑。惟是魚鹽稅邑比總之規。最爲浦民難支之害。第以一道田結論之。有稍實焉。有尤甚焉。或給災或新起。通計一道之稅。有分等比總之法。至於海利之災實。殆有甚於陸農。今乃一定各邑之稅總。無論魚利之豐歉。必以充稅額。比前總爲度。臣謂稅額。則一依田稅之。例。以一道爲總。痛革邑此總之規。而嚴飭道臣。精査各邑之魚利。稍豊之處。比前加現。最歉之邑。以爲平施之政矣。海門三十里內。封山植松者。蓋爲戰艦之需。而近來斧斤潛入於連抱。樵牧又從於萌孼。奸點之民。利於山田。乘風放火。延及松林。始爲冒耕。稍稍廣占。便成耕種之地。永爲民田。臣謂沿海松田。一從舊制。封標內冒耕處。勿論久近。一切痛禁。松田下居民中。另擇解事者。復其戶專其任。使之廣植松子。限以年敎。若其最多植而最善養。所管地方官。論報於道師臣。以爲條例啓聞。量宜褒賞。如有犯斫及放火冒耕者。嚴刑遠配。而令各該守令。各管一邑松政。仍令道臣總察。課其勤慢。大行黜陟。庶幾有補於養松之政矣。沿海邑鎭。設置戰艦。所以爲不虞之備也。臣再叨海邑。戰船多所目擊。蓋其體制極火。駕使太鈍。乘潮擧帆。僅能運用。大而無用。政謂是也。臣謂下詢廟堂。戰船之新造者。務從經捷。俾便駕使之方。以爲緩急之恃矣。統營貿穀之弊。至命廟堂之講究。而終未聞變通之策矣。臣謂下詢廟堂。令該營將士支放。以半錢半穀定式排給。嚴禁料販之習。以絕侵漁之患宜矣。糶糴。民邑之大政也。各營還穀。無不付之本官。課勤慢察虛實而已。未聞不由本官。直令營屬出納之也。統營還穀。散在三南。自該營名以倉監。分送偏裨。斂散之際。爲弊實多。臣之初到南邑也。適有該倉失火之患。乃在衆民受還之時。而無一介焦爛赴救。皆曰此穀燒盡然後。始可聊生。究其本情。誠亦慽矣。臣謂統營穀之在列邑者。一從他營例。專委於地方官。嚴禁該營送監色之習宜矣。批以。首陳事。諸批悉諭。附陳諸條。爾言俱有所據。令廟堂論理稟處。爾其勿辭察職
정조 9년 · 강
以趙興鎭李祖承爲承旨。前望也。
정조 9년 · 강
遞承旨朴祐源柳烱。以洪仁浩曺遠振代之。
정조 9년 · 목
敎曰。右承旨奉命承旨幷許遞。前望單子入之。待下批牌招察任。
정조 9년 · 목
敎曰。政官牌招開政。秋務方殷。通津府使有闕之代。今番則以無故人差出。待下批明日辭朝。○以朴天衡爲大司諫。洪宗藎爲執義。朴聖泰爲司諫。趙錫龍宋益中爲掌令。徐配修爲持平。金東淵爲獻納。沈晉賢爲司書。朴晉陽爲通津府使。李敬裕爲求禮縣監。
정조 9년 · 강
命吏曹判書趙時俊問啓。
정조 9년 · 목
敎曰。陞資殆近十日。開政亦已數次。監印郞官加資人。今政始付軍職。果何委折。聞政院言。東銓初不送西云。吏曹判書趙時俊從重推考。其委折爲先問啓。
정조 9년 · 강
禁推京試官曺允大李翼晉等。
정조 9년 · 목
敎曰。前此以廚傳省弊。飭敎何如。東堂出榜。已過一望。而關西京試官一人外。尙不復命。是豈申飭之本意。諸道京試官。幷禁推。都事中。時帶抄啓文臣者。因其奉命。講製尙此遲待。亦令本閣催促。
정조 9년 · 강
拿處都監從事官李奎亮。
정조 9년 · 목
敎曰。當該從事官拿處。
정조 9년 · 강
秋曹。以院吏金宗爀。泰仁縣定配押送啓。
정조 9년 · 강
景慕宮展拜。命更待下敎。
정조 9년 · 목
敎曰。日氣尙未快晴。 景慕宮展拜。更待下敎爲之。
정조 9년 · 강
戶禮判　 永禧殿雨漏處。命奉審以來。
정조 9년 · 목
東南 關王廟纛所祭。在再明也。
정조 9년 · 강
召見戶判趙㻐。禮判金履素。承旨洪仁浩。訓將具善復于誠正閣。
정조 9년 · 목
予曰。 永禧殿奉審。果無添濕處乎。㻐等曰。滲漏處。比前添加矣。予曰。何以則爲好。履素曰。待快晴。卽爲修改。事甚便好矣。予曰。戶判之意何如。㻐曰。禮判所奏誠好矣。予曰。修改時。勢將 移還安乎。㻐等曰然矣。予曰。然則以十月內。依例修改也。延生門。亦有雨漏處云。待晴。亦爲修改好矣。予曰。訓將巡審南漢。所見果何如。悉陳也。善復曰。承命往審形便及城堞。則實爲天作之險。而比沁都。互有長短。近京保障。莫過於此。而其間不無一二弊端。不可不一番變通。故敢達矣。城內九寺僧徒等。一自均役減布義僧革罷之後。因此凋零。時存無多。守護等節。誠甚可悶。一依北漢例。久居僧與功勞僧。査問加資。料窠。亦於軍餉中。量宜加分。則募僧之道。大有實效。且以寺刹言之。亦有時急頹壓之慮。空名帖優敎成給。隨急修葺。則實爲備不虞重保障之政。城內居民。處在嶢崅之地。生涯窮乏。漸次流離。宜有懷保之道。軍餉逋欠未捧。爲一千四百石。而今年本郡農形。未爲豐登。新舊軍餉。一時幷督。不無流亡之患。分年徵捧者。更爲退限分捧。恐似爲居民奠居之道。雖以將校輩言之。自久勤一窠革罷之後。擧懷落莫之歎。此亦別般變通。可以爲優獎之道。今番城役及倉舍軍舗新達修改者。其數夥然。待畢役隨勞酬賞。亦爲軍校激勸之一道矣。予曰。保障重地。頹圮至此。其間亦有一二弊端。況卿以元戎。往審之後。不可無修葺通變之擧。而不必出擧條。卿退出後。以書啓書入宜矣。
정조 9년 · 강
召見待敎李崑秀于重熙堂。
정조 9년 · 목
予曰。南漢書啓。出給備局。幷與李文源擧條。李羽晉上疏。明日內盡爲回啓事分付。
정조 9년 · 강
遞承旨曺遠振。以林濟遠代之。尋遞。以尹尙東代之。
정조 9년 · 목
敎曰。見其實病難强。右副承旨許遞。前望單子入之。○政院。以濟遠在外啓請下諭。敎以。許遞。前望單子入之。又敎曰。新除授承旨牌招察任。
정조 9년 · 강
政院。以吏曹判書趙時俊問啓。
정조 9년 · 목
問啓以爲。加資下批後。未及照察。今日政。始爲送西。不勝惶恐云矣。
정조 9년 · 강
江華留守嚴璹。以島民牧馬虎囕馳啓。
정조 9년 · 목
因狀啓。敎以。若不趁卽捕除。當該中軍監牧官。別樣豦分。捕捉形止。隨卽狀聞事回諭。
정조 9년 · 강
召見判府事徐命善于重熙堂。
정조 9년 · 목
予曰。今日卽卿周甲之日。轉眄之間。倏爾回甲。俗所謂歲月若流者。此之謂也。仍命宣膳。命善曰。聖恩至此。感泣無已。予曰。予於卿。豈無別般示意。俄者構出一詩。聊以表情。卿其覽焉。命善曰。召見宣膳。已出於罔極之恩。而又下宸章。將爲臣家傳世之寶。感泣不知所達矣。
정조 9년 · 강
命徐判府家。衣資食物輸送。
정조 9년 · 목
敎曰。今日聞是大臣周甲日。俄者引見宣膳。而此大臣。義同勳舊。可無別般示意之擧。徐判府家。衣資食物。比前例倍數輸送。仍令郞官存問以來。
정조 9년 · 강
吏曹判書徐浩修陳疏請譴。仍乞遞。賜批。
정조 9년 · 목
疏略曰。臣薄補外閫。曾未數月。又伏承天官內移之恩。何以得此於聖朝也。仍念臣自有人言以後。朝端一步。雖不敢爲束帶之計。而惟是編校御製。董飭繕寫。不敢終始逡巡。已自夏間仕進矣。伏聞有御製繕寫始役之敎。尤當竭蹶。而職名所拘。末由進身。此尤悚息俟譴。年前一疏。備陳私義之所必辭。家訓之所必守。況今風霜震剝之後。復廁睢盱之場。則縱臣不自恤。人將謂何。乞遞臣銓任。下臣司敗。批以。又復引義。萬萬不可。卿其勿辭。卽速行公。
정조 9년 · 강
遞承旨李漢豊。以金夢華代之。
정조 9년 · 목
敎曰。左承旨許遞。前望單子入之。又敎曰。新除授承旨牌招察任。
정조 9년 · 강
命左議政洪樂性留都。
정조 9년 · 강
重推吏曹判書徐浩修。
정조 9년 · 목
敎曰。旣承疏批。又下飭敎。而一違再違。以違爲事。分義所在。寧或若是。外補所以啓進身。今已還朝之後。復提已往之事。反作難進之端。殊未知爲當。吏曹判書徐浩修。從重推考。更卽牌招參政。違牌勿爲呼望。又敎曰。吏判批下。卽爲牌招。同參政事。
정조 9년 · 목
以李泰永爲副應敎。李東曄爲會寧府使。
정조 9년 · 강
宗廟冬享大祭躬行。 永寧殿。命攝行。
정조 9년 · 목
禮曹。以來十月初六日親行啓稟。敎以。謹當躬行矣。又以 永寧殿遣大臣行祭。請知委。允之。
정조 9년 · 강
景慕宮展拜。命明日爲之。
정조 9년 · 목
敎曰。 景慕宮展拜。旣有待下敎爲之之敎。以明日爲之。
정조 9년 · 목
左議政洪樂性曰。其中李羽晉之疏。似難草草爲之。故當以啓目仰達矣。予曰唯。樂性曰。賤疾有時苦歇。若得一望針灸。則庶可差完。陳懇乞免。有所不敢矣。予曰。今若善攝。則自可勿藥。依所奏調治好矣。樂性曰。聖敎至此。惶感無地矣。樂性曰。今闕內役事役軍役價。不可不磨鍊稟定矣。予曰。每緣戶曹之優數磨鍊故。兵曹之不許。似無怪矣。訓將之意何如。訓鍊大將具善復曰。兵曹之不許。蓋以移定之數不少而然矣。戶曹判書趙㻐曰。闕內役事。則紫門監當之。闕外則營繕當之。此後則專委繕工。似好矣。予曰。吏判之意何如。吏曹判書趙時俊曰。無論戶曹兵曹。莫非國用。豈有物我於其間。惟在從便善處之如何。古則使衛軍赴役。今則軍制不同。非所可論。自今付之營繕。恐似無弊矣。予曰。工判曾經戶判。亦陳所見也。工曹判書金華鎭曰。臣意則屬之營繕。不無弊端。專屬戶曹。似好矣。㻐曰。若使戶曹專當。則繕工便屬宂司矣。樂性曰。使戶兵判更加商確。似好矣。予曰。今若付之兵曹。則固無滲漉之弊。而其間亦不無闊狹之道。且聞工判之言。則事勢亦然。屬於戶曹之外。似無他道。兵判旣未登筵。戶判退與兵判。更爲商量草記也。善復曰。 永祐園補土儀軌。向有成出之命。而李文源旣與之看檢。則同爲修正。似好矣。予曰唯。予曰。東關王廟庭碑文。旣有 肅廟朝御製。 先朝御製御筆。又有 景慕宮睿製。故予方欲續成陰記矣。 肅廟御製。予於年前。奉安于東 廟。訓將明以補土所看審事出去。歷詣本 廟。 御筆奉審後。碑石長廣。磨鍊以來。善復曰。碑石。自今經紀。似好矣。予曰。經費不可不念。以待明春好矣。知敦寧鄭尙淳曰。南城都試。例於春秋巡審時爲之。又有城役。故今二十五日。臣將出去。當除朝辭往來矣。予曰唯。予曰。 永禧殿修改日子。何日爲吉云乎。禮曹判書金履素曰。旬前則初九日爲吉。望前無吉日云矣。仍奏曰。陳賀旣係莫重典禮。而每承權停之命。群情抑鬱矣。樂性曰。誕日陳賀之擧。旣是典禮所載。且寓臣子一分展誠之道。而年年停命。不勝抑鬱。今番則特從禮堂之請。區區之望也。予曰。以予情事。豈可例讓。依近例。只進表裏好矣。履素曰。日前判尹覆啓中。床廛貢物。京作貢事。蓋出於官底民人奠居之聖意。且軫各道營閫之爲弊。特下査啓之命。而廛民之弊。亦不可不念。故敢達矣。判尹鄭昌聖曰。此非原定之廛。不可以一人之言。輕易革罷。此後廛民若至失業。則臣當伏妄言之誅。姑待回啓。恐未晩矣。予曰唯。予謂樂性曰。昨日驪州大老祠宣額。無事爲之云乎。樂性曰。臣未及聞知矣。予曰。己亥年 陵幸時。於淸心樓上。見先正之詩。雖以坐久月沈 陵栢暗。不知何豦跪陳辭一句見之。可想先正之心。不覺愴感于懷。以其地不可無俎豆之所。且因多士之封章。特下建宇之命矣。迄今未遑。實爲士林之羞恥。今幸告成。揭其楣曰大老祠。大老二字。不但古有天下大老之文。曾於年前。搜輯先正文集中逸句。題其篇曰大老逸稿。蓋取諸此也。樂性曰。今承聖敎。誠有光於聖德矣。予曰。予於先正。實有尊慕之誠。不幸亂逆出於其家。人皆隨而疑阻。後孫犯逆。於先正何有。由是無論可仕不可仕之人。幷懷自沮之心。此莫非朝廷導率駕御之不得其道。抑亦卿等之責。予以卿久置中書者。蓋以卿無害人之心故耳。卿須體予此意。同寅協恭。一心做去。毋負朝家鎭安之意也。雖以向者閔昌爀疏言之。李秉模。將爲國邊人乎。閔昌爀。將爲國邊人乎。世道之寧靖無期。實非細憂矣。正言李羽晉曰。爲奴罪人金壽賢河翼龍金重得克觀克泰。定配罪人聖仲。請幷設鞫正法。恒善支屬。亟命散配。時謙兄弟。幷投島。荐棘罪人瑩中。島置朴宗集。幷施律。尙魯國榮。幷施孥戮。夢獜崔鍾岳。幷放送。鄭聖休李光殷煥程煥九。幷施律。李魯春尹得孚。幷設鞫得情。幷不允。烱魯請設鞫正法。予曰。亟停勿煩。仍敎曰。金重得旣已物故。臺臣不知而有此聯啓乎。且以李魯春尹得孚事言之。輕重倒置。臺閣事。誠極慨然矣。李魯春之疏。關係非細。包藏禍心。將有網打之意。其在防微杜漸之道。不宜泛忽。而其爲人也。特一劻勷沒知沒覺之人。於渠何足深誅。沈願之之面陰背陽。瞻前顧後之習。誠亦可惡矣。羽晉所懷。臺啓中姑停諸條。無非公議之所不容。王法之所必討。批旨旣下量處。雖以李光殷烱魯等事言之。俱係不得請則不可正。臣謂姑停諸啓。亟賜處分。李魯春卽允臺閣之請宜矣。予曰。諸罪人之如是處分。豈無商量而然。其中量處人。今已商量。及今決處無妨。幷依前酌處下敎擧行事分付。仍命吏判曰。宋載經之尙今停望。果何故也。幷與閒司漫職。而一不檢擬。銓曹事。誠過矣。時俊曰。載經向來一疏。不過棳拾批旨中句語。而曾無一語謝過之事矣。有公議然後。始可以議擬矣。刑曹判書李命植曰。載經雖非得罪於名義。而一種橫議之浮張。專由於載經。此後不可無一番處分然後。雖閒司漫職。始可議擬矣。予曰。予非謂以載經爲是。而蓋取其人之不染於俗套。故意或有補於世道而進用矣。伊後別無有補於國事。而且無激揚之可觀。至於李魯春事。間或出矣。然此不過冥行摘埴之罪矣。幷與閒司而不擬。豈不過乎。命植曰。大抵用捨之道。以白爲白。以黑爲黑。別其淑慝。明其是非然後。移向可定。若不卞黑白。不分是非。一幷通擬。則此後世道。將不知至於何境。亦不無貽憂聖心之慮。銓曺恐難輕易議望。自上特下一番下敎。使中外明知其是非。則銓曹似當奉承矣。予曰。刑判之言。誠好矣。而初旣不處分。則到今疏通之敎。不無突凡之嫌。卿等旣登筵席。有所酬酢。中外自可知之。此非有關於隄防。則何必一向停望。吏判退與參議。擬望好矣。仍謂江華留守嚴璹曰。沁都虎患。何故而至此。璹曰。自孫乭項渡江而來。人與馬。間有致傷之患矣。予曰。各別嚴飭。期於捕捉也。
정조 9년 · 강
弼善趙弘鎭上疏自引。仍陳母病乞遞。賜批。
정조 9년 · 목
疏略曰。伏見副修撰李顯靖疏本。則極言大比科呼呈之弊。臣亦今番初試掌試中人也。呼呈之弊。初非不知。而妄欲抑躁競矯雜亂。初場之呼呈。蓋出於不得已也。榜眼之出。京華才士。幾皆見屈。則嗔責四至。謗訟交起。何敢以時日之久。晏然於官次乎。且臣之本生偏毋。宿祟闖發。轉側須人。亟削臣職。以便救護。批以。爾其勿辭。救護母病。
정조 9년 · 강
差下纛所獻官李達秀。
정조 9년 · 목
承旨洪仁浩。以獻官有頉啓稟。敎以。以預差差下。
정조 9년 · 강
命御將李柱國。兼察禁將。
정조 9년 · 목
禁將徐有大。以南 關王廟獻官出去也。
정조 9년 · 강
命北兵營都試出身居首。以加資定式。
정조 9년 · 목
左議政洪樂性啓言。北兵使閔義爀狀啓。備陳親騎衛凋殘之狀。仍以爲。都試時。出身居首或沒技者。本營所管萬戶權管中一窠。依寶化堡例。劃許自辟。或依禁軍祿試射例。亦許賞加。以爲酬賞激勸之道事。令廟堂稟旨分付爲辭矣。親騎衛之每年都試。居首或沒技者。閑良則旣許直赴。出身則亦差權管。朝家慰悅之道。非不至矣。而員額則旣多。人情則無窮。故有此從其願添得一窠之請。而邊將之久勤差遣。常患苟簡除出一窠。非所可論。至於賞加一款。其所慰悅。雖勝於邊將。而旣係重典。有難輕施。請幷置之。予詢諸將臣。訓鍊大將具善復啓言。邊上武士之激勸。莫如科宦與加資。而閑良居首沒技者直赴。則出身居首者。不無落莫之歎。許其加資。事或便當。而臣不敢仰請矣。御營大將李柱國啓言。閒良卽右別武士。出身卽左別武士。而春秋都試。右別武士。則以每都試居首與沒技直赴。左別武士。則以邊將一窠塡差。三十朔瓜遞之前。居首者未得見差之。故居首七八人。遷轉無路。不無落莫之歎。帥臣狀請。良以此也。蓋親騎衛。皆以北方健兒。素閑弓馬。緩急可恃。決不可等閑抛棄。依狀請施行。似好矣。敎以。邊將窠。則雖欲區劃除出。一人準瓜之次。諸人等待之弊。將復如前。依禁軍祿試射例。以加資定式。
정조 9년 · 강
命江陵等邑火蔘及通川郡詳定委折。令道臣啓聞。
정조 9년 · 목
左議政洪樂性啓言。同春秋李文源所啓以爲。江陵量外火蔘結。有令廟堂稟處之命矣。關東蔘政。曾爲民邑痼弊。而前此自朝家。或令作貢。或令添價。到今蔘路漸勝。積弊頃省。在東民。誠爲莫大之惠。而江陵等三邑之又以火蔘田白地徵稅。有此呼冤。雖緣壬癸兩年荐歉之後。民戶流亡之致。蓋蔘火之稅。卽是貢蔘添價。若或減數。則當有給代。而非但前後減給之數。已極夥然。其取給代之需。則備局穀物及均廳錢穀之移劃者。數至屢萬。今則雖欲區處。實無措手之路。量減一事。非所可論。且一經歉荒。輒皆減給。則亦有難繼之患。而宰臣旣以民瘼陳聞。則第令道臣。詳細査啓後稟處。通川郡詳定不足之代。以雇馬錢取用事。本道各邑。皆以公穀會減。則獨於該邑。有此別例者。事甚乖常。而當初設始之時。必有委折而然。亦令道臣啓聞後請稟處。從之。
정조 9년 · 강
命關東海西被災邑舊還分捧。待分等狀稟處。
정조 9년 · 목
左議政洪樂性啓言。諸道舊還未捧。多至一百五十餘萬石。當此屢豊之時。雖令準捧。未爲不可。而數旣夥然。民力亦宜顧念。就都數中。限四分一分排磨鍊。準此收捧之意。請分付諸道。敎以。今年穡事。損於昨年。諸道農形。間有優劣。四分一之一時幷督。民力勢難支吾。以五分一磨鍊。至於關東。以春秋館堂郞言聞之。瘡痍尙此未蘇。海西則向來水災。挽近所無。此等處舊還。豈可按例督徵。關東及海西被災邑舊還分捧一款。待分等狀啓上來。更爲稟處。姑勿分排。
정조 9년 · 강
命長津栅。節目啓下後分付。
정조 9년 · 목
左議政洪樂性啓言。長津栅。陞僉使後應行節目狀聞之意。筵稟行會矣。節目今已上來。使有司堂上參酌磨鍊。更爲啓下後請分付。從之。
정조 9년 · 강
差下備堂徐浩修等。句管堂上李命植等。
정조 9년 · 목
左議政洪樂性啓言。副司直徐浩修李在簡朴祐源。吏曹參判沈豊之。請幷備堂還差。從之。又啓言。刑曹判書李命植嶺南句管。副司直李在簡海西句管。副司直鄭民始關西句管。吏曹參判沈豊之湖西句管堂上。請差下。從之。
정조 9년 · 강
命侍從堂上堂下罷削人敍用。
정조 9년 · 목
左議政洪樂性啓言。冬 享大祭。有親行之命矣。堂下侍從。多在違牌坐罷之中。而因其作散或下鄕。故差 祭不無苟艱云。請幷敍用。從之。敎以。侍從堂上堂下罷削人員。幷敍用。
정조 9년 · 강
遞判義禁金魯鎭。同義禁徐有大鄭枋。
정조 9년 · 목
左議政洪樂性啓言。魯鎭呈告。久未開坐。有大職務相妨。枋在外。無以備員開坐。滞囚可悶。請幷許遞。從之。敎以。幷令今日政差出。待下批牌招。時囚今日捧供。待判下。仍以草記照律。
정조 9년 · 강
命開城府五萬兩貸下。議大臣稟處。
정조 9년 · 목
開城留守尹孰啓言。臣待罪本營。九朔于兹矣。日覩其三四年內將覆之狀。敢達矣。勿論京外。以營門爲名者。悉有軍布屯穀等物。可以支放者。而本營地方。皆是嶢崅不毛之地。故元結不過千餘結。每結米三斗。錢九十文定式。以此能爲支放與孔道支供之需乎。當初設營時。本無朝家區劃。而將吏輩。各出私財數萬殖利。至於三十萬兩之多。其浚一支勅時所入數萬及春秋開市三千兩。其他諸般所入。年年責出。今則所餘。名爲十八萬。而其中九萬九千四百兩。用債之人。未知在何時。而墓木已拱。甚至於徵其同姓十餘寸之族。替徵無路。則又徵於異姓限十寸。厥輩流亡。則移錄於同異姓流離者之連姻中稍饒者。年年徵捧。亦皆逃散。故九萬九千四百兩。仍爲臥債。只收其殖。而鞭朴狼藉。未捧太半。此實不忍一大政也。以臣淺見。勿論內以各軍門惠均兩廳。外以關西。必有留儲之錢。限五萬兩。十年貸下。則目今松民給利富饒者。則比前稍多。無慮累百。雖不以渠輩私財願納相赦。亦皆願貸朝家所給之錢。存其本而殖其利。十年之內。五萬兩。可爲二十萬之數。然後除報貸下。而所餘爲十五萬。則仍蕩減其臥債。如是則可以保存本營。且本營。非徒子女金帛之富。甲於八路。大興靑石之險。亦冠於諸鎭。若因五萬錢難貸。將至革罷。則恐非朝家重關防之至意。何以爲之。敎以。就議大臣稟處。
정조 9년 · 강
命正言李羽晉勿推。
정조 9년 · 목
左議政洪樂性啓言。羽晉所懷陳達事。及承批旨。依前下敎擧行之命。則固當前席覆難。得請乃已。而不此之爲。泯默退伏。請重推。敎以。勿推。
정조 9년 · 강
遞司諫朴聖泰。獻納金東淵。執義洪宗藎。掌令趙錫龍宋益中。持平徐配修。
정조 9년 · 목
正言李羽晉。以聖泰等在外。請下諭。敎以。守令有未署經人云。在外及未肅拜未署經臺諫。幷許遞。今日政。以在京無故人差出。待下批牌招署經。
정조 9년 · 강
正言李羽晉避嫌乞遞。賜批。
정조 9년 · 목
避嫌略曰。臣於處分間姑停諸啓。竊不勝憂惋。俄以所懷仰陳。及承批旨。有決處之敎。臣昏未諦聽。誤認愚說之略施。不思前席之覆難。徑先退伏。至被大僚之請推。何顏仍冒於臺次乎。請遞臣職。批以。勿辭。亦勿退待。
정조 9년 · 목
敎曰。處義似然。同副承旨李泰永許遞。政官牌招開政。
정조 9년 · 강
有政。吏曹判書趙時俊。參議金宇鎭進。
정조 9년 · 목
以李鼎揆爲承旨。李敬一爲執義。李身晦爲司諫。姜垣宋景煥爲掌令。白師謹柳耕爲持平。兪漢敬爲獻納。金履翼爲正言。鄭昌聖爲判義禁。具㢞鄭述祚爲同義禁。○政院啓言。明日展拜。承旨備員。而承旨李鼎揆在外。合有變通之道。何以爲之。敎以。許遞。政官牌招開政。○以安聖彬爲承旨。李聖圭爲大司憲。趙瑍爲大司諫。
정조 9년 · 목
因囚單子。敎以。不過申飭。卽爲放送。仍令入來肅拜。